- SAN MARCOS
- <
- 6
- >

6
Ra nuu Jesús Nazaret
(Mt. 13.53-58; Lc. 4.16-30)
1 Biree Jesús de raqué bigueta xquidxi, laa ne ca discípulu sti'. 2 Ne dxi gunda dxi enda riziila'dxi que la? bizulú be bisiidi be ndaani yu'du'. Nabé bidxagayaa cani cucaa diaga laabe que ne na ca':
―Paraa biziidi hombre ri irá ndi pue, ne paraa ulee irá enda biaani ni napa, ne irá milagru cayuni ri'. 3 Lácaxa cadi dxa carpinteru xiiñi María que ndi', bi'chi Jacobo ne José ne Judas ne Simón. Ca biza'na be laca rarí nabeza ca'.
Ne pur nga runi qué ñuni cre cabe Jesús. 4 Peru óraque na Jesús rabi laacabe:
―Stobi stobi lugar risaca profeta, peru ra qué risaca be nga ndaani xquidxi pe be ne ralidxi be ne lade binni lidxi be.
5 Ne qué ñanda ñuni be nin ti milagru raqué jma que gudixhe ná si be luguiá caadxi binni huará ne bianda ca'. 6 Ne bidxagayaa be purti qué ñuni cre ca binni que.
Ra yegüí ca apóstol stiidxa Dios
(Mt. 10.5-15; Lc. 9.1-6)
De raqué uzá be irá ca guidxi huiini ni nuu gaxha neza que, canausiidi be. 7 Ne guridxi be doce discípulu stibe que. Bizulú biseenda be laaca chupa chupa, ne gudixhe be ladxi ná ca cuee ca binidxaba de binni. 8 Ne gudxi be laaca cadi chiné ca gasti ni iquiiñe ca neza sínuque bastón si, ne cadi naquiiñe chiné ca pan, nin ixhiapa, nin vueltu. 9 Ne ucaa ñee ca guela guidi ne chiné ca ti muda lari si. 10 Ne rabi be laaca':
―Ora guiete tu ti ra yoo la? laguiaana raqué dede ora iree tu de guidxi que. 11 Ne pa chu' paxaraa qué na cabe icaa cabe laatu nin ucaa diaga cabe laatu la? lairee de raqué ne laquibi ñee tu casi ti seña bichee cabe ra qué niná cabe nucaa diaga cabe laatu. Ne gabe ca' laatu, jma naná ziaba ná cabe para ca binni Sodoma ne Gomorra, dxi cuidxi Dios cuenta binni.
12 Para biree ca discípulu que ze ca', yeusiidi ca binni naquiiñe usaana xpecadu. 13 Ne laca ulee cabe stale binidxaba de binni, ne uxubi cabe aceite ladi binni ne bisianda cabe laaca'.
Ra guti Juan Bautista
(Mt. 14.1-12; Lc. 9.7-9)
14 Gunna rey Herodes irá ni, purti ma za'bi stiidxa Jesús idubi naca guidxi que, ne na:
―Ma bibani Juan Bautista ne laabe nga Jesús ni cayanda cayuni irá enda nandxó' ca.
15 Peru xcaadxi na:
―Elías nga.
Ne xcaadxi na:
―Ti profeta casi cani uyuu chiqué nga.
16 Peru ora bina diaga Herodes ni na cabe que la? na:
―Juan nga, dxa ni bine mandar ugá cabe yanni que. Laabe nga ma bibani be.
17 Uní' be zacá purti nanna be xi ma bi'ni be Juan. Gunaaze be laa ne bindiibi be laa ne biseguyoo be laa, runi Herodías xheela Felipe bi'chi be, purti ucuaa be Herodías casi xheela be. 18 Bidxiichi be purti gudxi Juan laabe cadi jneza chu' né be xheela bi'chi be.
19 Ne pur nga nabé uca nanala'dxi Herodías Juan ne ucala'dxi ñuuti laa peru qué ñanda. 20 Qué nudii Herodes lugar ñuniná be Juan purti nanna nayá ladxidó' Juan ne nacha'hui', ne ridxibi Herodes Juan. Neca qué ñene be stale de ni uní' Juan, peru bicaa diaga be laa ne stale gana. 21 Peru bidxiña dxi gunda bi'ni Herodías ni ucala'dxi que. Dxi lani xpidó' Herodes uca saa ne bi'ni Herodes ti endaró para ca xaíque ne ca capitán sti' ne para ca binni ni jma risaca de Galilea. 22 Ne guyuu xiñi dxaapa Herodías ra cayó xhi cabe que, biyaa. Nabé uyuula'dxi Herodes ne cani cayó xhi ne laa que modo biyaa badu dxaapa que. Para na rabi laabe:
―Unaba naa intiica acala'dxu ne zudiee ni lii.
23 Ne bini jurar rey que udii laabe intiica inaba be, neca galaa de ra runi mandar. 24 Oraque biree be uyé be ra nuu jñaa be ne rabi be laa:
―Xi inaba laabe.
Para na jñaa be:
―Unaba laabe ique Juan Bautista.
25 Oraqueca biuu be ra nuu rey que ne rabi be laa:
―Racaladxe udiiu naa ique Juan Bautista ndaani ti bladu nagasi du'.
26 Ucaná ladxidó' Herodes óraque peru qué ñanda ñabi be badu dxaapa que co' purti bina diaga cani zuba né be que bini jurar be zudii be badu dxaapa que intiisi acala'dxi'. 27 Oraqueca biseenda be ti soldadu zicaa ique Juan. 28 Para uyé soldadu que biuu ndaani lidxi guiiba', guxha ique Juan ne gudixhe ni ndaani bladu'. Bidii ni badu dxaapa que, de badu dxaapa que ma bidii ni jñaa.
29 Ora gunna ca discípulu sti Juan ni uca que la? yecaa ca xcuerpu be para bicaachi ca'.
Ra biyaana Jesús gaayu mil
(Mt. 14.13-21; Lc. 9.10-17; Jn. 6.1-14)
30 Bigueta si ca apóstol sti Jesús ra nuu, ne byui' né si ca laabe xi irá bi'ni ca ne bisiidi ca la? 31 rabi be laaca':
―Yanna, chuu nu zitu huiini ra gasti binni para iziila'dxi nu caadxi.
Purti ze zeeda binni ra nuu cabe, nin para go cabe gueta. 32 Oraque biree Jesús ne ca discípulu que, biuu ca ndaani ti canuá ziyubi ca ti lugar ra qué guinni binni. 33 Peru stale binni biiya ora ze cabe ne binibiá' ca Jesús. Para biree binni de irá guidxi neza que ziuxooñe ca ti uriá nisa que, ne yendá ca primeru para laacabe. 34 Casi biete Jesús lu canuá que biiya ma rí stale binni raqué ne biá laacabe purti nuu cabe casi dendxu sin pastor. Para bizulú bisiidi laacabe stale cosa. 35 Ora bi'ya ca discípulu stibe ma huadxí la? bidxiña ca ra nuu be ne rabi ca laabe:
―Ma huadxí ndi' ne iruti binni nabeza cherí'. 36 Gudxi ca binni ca ma bidxiña ora che ca', ti ganda che cabe ca guidxi huiini ne ca ranchu nuu gaxha ca, para sí cabe pan, purti qué gapa cabe ni go cabe.
37 Peru na Jesús rabi laaca':
―Laudii ni go cabe laatu.
Para na ca':
―Zanda xa chi sí du chupa gayuaa denariu pan para go cabe.
38 Oraque na Jesús rabi laaca':
―Panda ga pan napa tu ya'. Lachiguuya panda.
Para yeguuya cabe ne óraque beeda cabe ne na cabe:
―Gaayu pan ne chupa benda.
39 Para gudxi Jesús ca binni que cui ca lu ca guixi nagá' ni nuu raqué, caadxi caadxi. 40 Ne zaqué gurí cabe. Nuu ra zuba ti gayuaa ne nuu ra zuba cincuenta, dede birá cabe gurí cabe. 41 Oraque ucuaa Jesús gaayu pan ne chupa benda que. Gundisa lú ibá' ne bidii diuxquixe Dios, para gundaa ca pan que bidii ca discípulu sti' qui'zi ca lú ca binni que. Ne zaqueca bi'ni be iropa benda que. 42 Ne gudó irá binni que dede ra bidxá ca'. 43 Ne bidxá doce dxumi de nandahui ni biaana lu pan ne lu benda que. 44 Bia'si gaayu mil hombre gudó raqué.
Ra uzá Jesús lu nisa
(Mt. 14.22-27; Jn. 6.16-21)
45 Biluxe si ngue la? uluu Jesús ca discípulu sti ndaani canuá que, sa niru gá ca lú be tidi ca nisa que che ca Betsaida, laga gabi be ca binni que ma che be. 46 Biluxe si uní' né be ca binni que la? biree be ziní' né be Dios lu dani. 47 Ne ora bixhinni ma nuu canuá sti ca discípulu que zitu de uriá nisa que, ma stubi si Jesús nuu ra nabidxi. 48 Ne biiya nagana cayaca para laacabe chiné cabe canuá que purti cudxigueta bi laacabe. Nuxcanda que bidxiña Jesús laacabe, zeda za lu nisa ne ucala'dxi nidi'di lú cabe. 49 Peru ora bi'ya cabe zizá be lu nisa la? zácaxa cabe cayuuya cabe tentación ne bicaa cabe ridxi. 50 Purti irá cabe biiya cabe laabe ne bidxibi cabe. Peru óraque uní' né be laaca':
―Naa ndi', cadi idxibi tu.
51 Para udxi'ba be ndaani canuá ra nuu cabe que ne oraqueca biaana dxí bi que. Nabé bidxagayaa cabe, 52 purti ca'ru guiene cabe tu laabe, nin ne ma biiya cabe milagru ra bitale be ca pan que, purti nada'gu ru xquenda biaani cabe.
Bisianda Jesús binni Genesaret
(Mt. 14.34-36)
53 Gudi'di cabe nisa que, yendá cabe Genesaret ne bindiibi cabe canuá que uriá nisa. 54 Casi pe biete cabe lu canuá que binibiá' ca binni que Jesús. 55 Para yetidxi ca irá binni neza que ma beeda be, ne bizulú bedané ca binni que stale binni huará lu luuna' ra nuu be. 56 Ne ratiica guiiu be ndaani guidxi ro' o guidxi huiini' o ndaani ranchería, riguixhe cabe ca binni huará que lu calle ne rinaba cabe laabe udii be lugar neca ñee xhaba si be cana cani huará que. Ne bianda irá ni guda'na xhaba be que.

- SAN MARCOS
- <
- 6
- >

© 1988 WBT